Gitėnų tiltas
Gitėnų tiltas – automobilių transporto tiltas per Nevėžį, stovintis Panevėžio rajone, Miežiškių seniūnijoje, Gitėnų kaime, krašto kelyje  121  Anykščiai–Troškūnai–Panevėžys , už 1 km į šiaurės vakarus nuo sankirtos su keliu  174  Ukmergė–Raguva–Nevėžis . Tilto prieigose plyti dirbami laukai, pavienės sodybos. Tiltas per upę nutiestas smailiu kampu (plane). Gitėnuose per Nevėžį (prieš srovę) stovi dar vienas tiltas vietiniame žvyrkelyje, su apribotu transporto priemonių svoriu iki 20 t. Hidrologas Steponas Kolupaila pateikė duomenų apie vietos medinius tiltus per Nevėžį, stovėjusius tarpukaryje gretimų Gitėnų ir Kerblonių kaimų paribyje. Gitėnų kaimo vieškelyje iš Raguvos į Panevėžį stovėjo 2 tiltai – 15 ir 4 m ilgio. 1935 m. vykdant apylinkėse žemių melioracijos darbus, kartu buvo tiesinama vingiuota Nevėžio vaga, dėl ko stovėję nedideli tiltai nebetiko upei. Buvo numatyta artimiausiu laiku pastatyti naują, 19 m ilgio ir 5,5 m pločio, ąžuolinį tiltą tuometinio mažesnio tilto vietoje, didesnįjį išardant ir užpilant. Buvo paskaičiuota tilto sąmata – 3500 lt. Naujas medinis tiltas 1935 m. pastatytas ties Kerblonimis sureguliavus Nevėžio vagą. Jis buvo atremtas ant mūrinių ramtų, dviejų angų po 6 m, 15 m ilgio. Dabartinis gelžbetoninis tiltas Gitėnuose pastatytas 1960 m. Juo nutiestos dvi eismo juostos, yra šalitilčiai pėstiesiems. Transporto statinys sijinės, karpytosios konstrukcijos. Tiltą sudaro trys tarpatramiai 11,45+11,45+11,05 m, jis yra 40 m ilgio. Pirmas ir antras tarpatramiai sumontuoti iš surenkamojo gelžbetonio, trečias - monolitinis. Perdangos skerspjūvį sudaro šešios tėjinės sijos. Tilto tarpinės atramos – vienos kolonos betoniniai taurai su kintamo skerspjūvio rygeliais.